DA Den Europæiske Unions Tidende L 223/3

KOMMISSIONENS GENNEMFØRELSESFORORDNING (EU) 2015/1425

af 24. august 2015

om forbud mod fiskeri efter almindelig tun i Atlanterhavet øst for 45° V og i Middelhavet for notfartøjer, der fører Kroatiens, Frankrigs, Italiens, Maltas eller Spaniens flag eller er registreret i disse lande

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (1), særlig artikel 36, stk. 2, og

ud fra følgende betragtninger:

(1) Ved Rådets forordning (EU) 2015/104 (2) fastsættes det, hvor meget almindelig tun der må fanges i 2015 af EU-fiskerfartøjer og med faststående tunfiskenet i Atlanterhavet øst for 45° V og i Middelhavet.

(2) Ved Rådets forordning (EF) nr. 302/2009 (3) pålægges det medlemsstaterne at oplyse Kommissionen om de individuelle kvoter, der er tildelt deres fartøjer på over 24 meter. For fangstfartøjer på under 24 meter og faststående tunfiskenet skal medlemsstaterne som minimum underrette Kommissionen om, hvilke kvoter der er tildelt producentorganisationer eller grupper af fartøjer, der fisker med tilsvarende redskaber.

(3) Den fælles fiskeripolitik har til formål at sikre, at fiskerierhvervet forbliver levedygtigt på langt sigt gennem bæredygtig udnyttelse af de levende akvatiske ressourcer efter forsigtighedsprincippet.

(4) Hvis Kommissionen på grundlag af oplysninger, der skal meddeles af medlemsstaterne, eller på grundlag af andre foreliggende oplysninger skønner, at de fiskerimuligheder, der er til rådighed for EU, en medlemsstat eller en gruppe af medlemsstater, må anses for at være opbrugt, meddeler Kommissionen den eller de pågældende medlemsstater dette og forbyder fiskeri i det pågældende område, med det pågældende redskab, efter den pågældende bestand eller gruppe af bestande eller for den flåde, der udøver sådant specifikt fiskeri, jf. artikel 36, stk. 2, i forordning (EF) nr. 1224/2009.

(5) Ifølge Kommissionens oplysninger er de fiskerimuligheder for almindelig tun i Atlanterhavet øst for 45° V og i Middelhavet, som er tildelt notfartøjer, der fører Kroatiens, Frankrigs, Italiens, Maltas og Spaniens flag eller er registreret i disse lande, opbrugt.

(6) Den 10. og 24. juni 2015 meddelte Kroatien Kommissionen, at landet havde indført et fiskeristop for sine ni notfartøjer, der fisker efter almindelig tun i 2015, med virkning fra den 10. juni for fire fartøjer, fra den 20. juni for to fartøjer og fra den 24. juni 2015 for tre fartøjer, således at alle disse fiskeriaktiviteter er indstillet fra den 24. juni 2015 kl. 24.00.

(7) Den 1., 4. og 9. juni 2015 meddelte Frankrig Kommissionen, at landet havde indført et fiskeristop for sine 17 notfartøjer, der fisker efter almindelig tun i 2015, med virkning fra den 1. juni for 12 fartøjer, fra den 4. juni for tre fartøjer og fra den 9. juni for to fartøjer, således at alle disse fiskeriaktiviteter er indstillet fra den 9. juni 2015 kl. 10.02.

(8) Den 30. maj og den 1. og 10. juni 2015 meddelte Italien Kommissionen, at landet havde indført et fiskeristop for sine 12 notfartøjer, der fisker efter almindelig tun i 2015, med virkning fra den 30. maj for fire fartøjer, fra den 1. juni for syv fartøjer og fra den 10. juni for de resterende fartøjer, således at alle disse fiskeriaktiviteter er indstillet fra den 10. juni 2015 kl. 11.21.

(9) Den 3. juli 2015 meddelte Malta Kommissionen, at landet havde indført et fiskeristop for sit notfartøj, der fisker efter almindelig tun i 2015, med virkning fra den 10. juni 2015 kl. 8.00.

(10) Den 28. maj, den 1. juni og den 1. juli 2015 meddelte Spanien Kommissionen, at landet havde indført et fiskeristop for sine seks notfartøjer, der fisker efter almindelig tun i 2015, med virkning fra den 28. maj for ét fartøj, fra den 1. juni for fire fartøjer og fra den 8. juni for de resterende fartøjer, således at alle disse fiskeriaktiviteter er indstillet fra den 8. juni 2015 kl. 15.00.

(11) Uanset de ovennævnte foranstaltninger gennemført af Kroatien, Frankrig, Italien, Malta og Spanien er det nødvendigt, at Kommissionen bekræfter forbuddet mod fiskeri efter almindelig tun i Atlanterhavet øst for 45° V og i Middelhavet for notfartøjer, der fører et af de pågældende EU-medlemsstaters flag eller er registreret i en af disse medlemsstater, med virkning senest fra den 24. juni 2015 kl. 24.00 for Kroatien, senest fra den 9. juni 2015 kl. 10.02 for Frankrig, senest fra den 10. juni 2015 kl. 11.21 for Italien, fra den 10. juni 2015 kl. 8.00 for Malta og senest fra den 8. juni 2015 kl. 15.00 for Spanien —

VEDTAGET DENNE FORORDNING:

Artikel 1

Senest fra den 24. juni 2015 kl. 24.00 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Kroatiens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 2

Senest fra den 9. juni 2015 kl. 10.02 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Frankrigs flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 3

Senest fra den 10. juni 2015 kl. 11.21 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Italiens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 4

Fra den 10. juni 2015 kl. 8.00 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Maltas flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 5

Senest fra den 8. juni 2015 kl. 15.00 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Spaniens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 6

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 24. august 2015. På Kommissionens vegne For formanden Phil HOGAN Medlem af Kommissionen

(1) EUT L 343 af 22.12.2009, s. 1.

(2) Rådets forordning (EU) 2015/104 af 19. januar 2015 om fastsættelse for 2015 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande, om ændring af forordning (EU) nr. 43/2014 og om ophævelse af forordning (EU) nr. 779/2014 (EUT L 22 af 28.1.2015, s. 1).

(3) Rådets forordning (EF) nr. 302/2009 af 6. april 2009 om en flerårig genopretningsplan for almindelig tun i det østlige Atlanterhav og Middelhavet, om ændring af forordning (EF) nr. 43/2009 og om ophævelse af forordning (EF) nr. 1559/2007 (EUT L 96 af 15.4.2009, s. 1).